Lögreglan á höfuðborgarsvæðinu er með til rannsóknar eldsvoða í sumarbústað á Hólmsheiði skammt fyrir utan Reykjavík í gær. Lögregla vill ekkert segja til um málsatvik á þessu stigi.
Sumarhúsið, sem stendur við Lynghólsveg á Hólmsheiði, var alelda en mannlaust þegar slökkvilið kom á staðinn rétt fyrir klukkan fimm síðdegis í gær. Sjónarvottur sem fréttastofa ræddi við í gær sagði að í fyrstu hefði reyk lagt upp af sumarbústaðnum en síðar hefði orðið sprenging í honum. Um fjórar klukkustundir tók að ráða niðurlögum eldsins og í kjölfarið var vettvangurinn afhentur lögreglu.
Samkvæmt upplýsingum frá slökkviliðinu var þó ein kona á vettvangi þegar slökkviliðið bar að garði en hún virðist hafa komist úr bústaðnum af sjálfsdáðum.
Á myndbandi sem sýnt var í kvöldfréttum sjónvarps í gær sjást lögreglumenn fjarlægja konuna af vettvangi og virtist hún handjárnuð þegar hún var færð inn í lögreglubílinn.
Lögregla verst allra fregna af málinu. Stella Mjöll Aðalsteinsdóttir fulltrúi hjá lögreglunni á höfuðborgarsvæðinu segir að málið sé í rannsókn en engar upplýsingar verði veittar að svo stöddu.
